תומאס הרדי

תומאס הרדי (באנגלית: Thomas Hardy; 2 ביוני 1840 – 11 בינואר 1928) היה סופר ומשורר אנגלי.

תולדות חייו
הרדי נולד סמוך לעיר דורצ'סטר שבדורסט, אנגליה. אביו היה חָרַשׁ אֶבֶן במקצועו וכנר חובב, אימו הייתה קוראת נלהבת. הרדי ירש מאביו את אהבתו למוזיקה ומאימו אהבה לספרות ולקריאה. לא היה באפשרותו לרכוש השכלה פורמלית, בגיל 16 נעשה שוליה של אדריכל, ובשנת 1862 נסע ללונדון לעבוד באדריכלות.

ב-1867 חזר לדורצ'סטר והתחיל לכתוב את הרומן הראשון שלו "The Poor Man and the Lady", ספר שנדחה על ידי המוציאים לאור. את שני הרומנים הבאים, Desperate Remedies ו-Under the Greenwood Tree פרסם בעילום שם.

ב-1870 נסע לסט ג'וליוט במחוז קורנוול, כדי לעסוק בעבודות שחזור של כנסייה. שם הוא פגש את אמה לוויניה גיפורד, אחות הכומר, התאהב בה והחל לחזר אחריה. פרשת האהבה הזו היוותה השראה לרומן A Pair of Blue Eyes שפרסם בהמשכים, בכתב העת Tinsley's Magazine ב-1873, זה היה הרומן הראשון שפרסם בשמו. בספטמבר 1874 הרדי נשא לאישה את אמה גיפורד.

ספריו הראשונים שפורסמו לא זכו להצלחה, אבל ב-1874 פרסם את "הרחק מהמון מתהולל". רומן שזכה להצלחה רבה ואיפשר להרדי לזנוח את האדריכלות ולהתמסר לכתיבה.

במשך 25 שנים כתב יותר מ-10 רומנים נוספים, הוא עבר מלונדון לגור ביאוביל ואחרי כן בסטרמינסטר ניוטון, שם כתב את "שובו של הבן" The Return of the Native. ב-1885 בני הזוג הרדי חזרו לדורצ'סטר ועברו לגור בבית שהרדי תכנן בעצמו "Max Gate".

הידועים שבין הרומנים שפרסם הם "ראש העיר קסטרברידג'", "טס לבית דרברויל" ו"ג'וד האלמוני". שני הספרים האחרונים התקבלו בביקורת קשה על הפסימיות ואי המוסריות שבהם. בשל ביקורת זו הפסיק הרדי לכתוב רומנים והתרכז בכתיבת שירה בלבד.

ב-1898 יצא לאור ספר שיריו הראשון "שירי וסקס". הרדי כתב גם סיפורים קצרים ודרמה אפית בשם "השליטים" The Dynasts, וכן פרסם עוד קובצי שירים עד למותו.

למרות שהרדי התרחק מאשתו בשנים האחרונות לנישואיהם, הוא התאבל על מותה הפתאומי ב-1912. הוא חזר לקורנוול, למקומות שם הכיר אותה לראשונה, וביטא את יגונו בקובץ השירים Poems 1912-13.

ב-1914 נשא הרדי לאישה את פלורנס דאגדייל, שהייתה צעירה ממנו ב-40 שנה. בשנותיו האחרונות כתב את האוטוביוגרפיה שלו, שפורסמה אחרי מותו בשמה של אשתו פלורנס. תומאס הרדי מת בשנת 1928, לבו נקבר לצד אשתו הראשונה אמה בחצר הכנסייה בסטינספורד, ואפרו נטמן בפינת המשוררים במנזר וסטמינסטר. הרומן הנודע והמהולל של וו.ס. מוהם - "עוגיות ושיכר" - מבוסס על דמותו של הארדי ועל נשותיו.

בית הולדתו של הרדי בבקהמפטון והבית "Max Gate" נמצאים בבעלות החברה לשימור אתרים באנגליה.

וסקס של הרדי Hardy's Wessex

שמאל|ממוזער|350px|מפת וסקס
רבים מספריו של הרדי מתרחשים באזור שהוא קרא לו וסקס, כשם ממלכה אנגלית קדומה. זהו שם כולל שנתן הרדי למחוזות בדרום אנגליה (ברקשייר, דבון, דורסט, המפשייר, וילטשייר וסאמרסט). כמעט כל המקומות המתוארים בספריו מקבילים למקומות קיימים, שניתנו להם שמות אחרים. לדוגמה העיר קסטרברידג', המופיעה ברבים מספריו, מקבילה לעיר דורצ'סטר. עיר החוף ויימות' נקראת אצלו באדמות', ואוקספורד נקראת כריסטמינסטר.

הישגו הגדול של הרדי הוא בכך שהצליח לשמר ביצירתו את האווירה הכפרית ששררה באזור וסקס, בתקופה לפני שניכרו בה השפעות המהפכה התעשייתית ומסילות הברזל, ששינו לבלי הכר את אופיים של האזורים הכפריים באנגליה.

הקוראים והמבקרים רצו שהוא ימשיך לתאר את האווירה הפסטורלית, האידילית והנוסטלגית שבספריו הראשונים, Under the Greenwood Tree ו"הרחק מהמון מתהולל". למרות שווסקס המשיכה לשמש רקע ליצירתו, הנושאים שהרדי עסק בהם ברומנים המאוחרים היו רציניים וקודרים יותר. הם כללו את ההבדלים במעמדות החברתיים, השינויים הטכנולוגיים שהביאו להרס הקהילות הכפריות, השפעת המדע המודרני על האמונה והדת, הצביעות והמוסר הכפול של החברה הוויקטוריאנית.

יצירתו
פרוזה
 (1871) Desperate Remedies
 תחת עץ היער (1872)
 (1873) A Pair of Blue Eyes
 הרחק מהמון מתהולל (1874)
 (1876) The Hand of Ethelberta
 (1878) שובו של בן המקום
 (1878) An Indiscretion in the Life of an Heiress
 (1880) The Trumpet-Major
 (1881) A Laodicean
 (1882) Two on a Tower
 ראש העיר קסטרברידג' (1886)
 (1887) אנשי הארץ המיוערת
 (1888) Wessex Tales
 (1891) A Group of Noble Dames
 טס לבית דרברויל (1891)
 (1892-3) Our Exploits at West Poley
 (1894) Life's Little Ironies
 ג'וד האלמוני (1895)
 (1897) The Well-Beloved
 (1913) A Changed Man and Other Tales

שירה
 שירי וסקס (1898)
 (1901) Poems of the Past and Present
 השליטים (1904)
 השליטים, חלק שני (1906)
 השליטים, חלק שלישי (1908)
 (1909) Time's Laughingstocks
 (1914) Satires of Circumstance
 (1919) Moments of Vision
 (1922) Late Lyrics and Earlier
 (1925) Human Shows
 (1928) Winter Words

מספריו שתורגמו לעברית
תעלומת הנחל ועוד סיפורים, תרגם יצחק לבנון, הוצאת מ. מזרחי, 1966.
טס לבית דרברוויל - אשה טהורה, תרגמה נעמי כרמל, הוצאת כנה, 1984.
הרחק מהמון מתהולל, תרגם אמציה פורת, הוצאת עם עובד, 1987.
ג'וד האלמוני, תרגם א"ד שפיר, הוצאת הקיבוץ המאוחד, תשכ"א 1960; תרגום נוסף: עודד פלד, הוצאת כרמל, 2002.
ראש העיר קסטרברידג', תרגם א"ד שפיר, הוצאת הקיבוץ המאוחד, 1977; תרגום נוסף: עודד פלד, הוצאת כרמל, 2013.
 שובו של בן המקום, תרגם אמציה פורת, הוצאת כרמל, 2017.
תחת עץ היער, תרגם רון אגמון, הוצאת אוריון, 2020.
קיכלי בחשכה, מבחר שירים, תרגם צור ארליך, דחק, 2025.
אנשי הארץ המיוערת, תרגם רון אגמון, הוצאת אוריון, 2025

לקריאה נוספת
 Michael Millgate, Thomas Hardy: a Biography Revisited, Oxford University Press, 2004 
 Paul Turner, The Life of Thomas Hardy: a Critical Biography, Blackwell Publishers, 1998 
 Michael Millgate (ed.), The Life and Work of Thomas Hardy, Macmillan, 1984 
 Florence Emily Hardy, The Early Life of Thomas Hardy, Cambridge University Press, 2011 
 Florence Emily Hardy, The Later Years of Thomas Hardy, Cambridge University Press, 2011 
 Norman Page, Thomas Hardy, Routledge, 2011 
 Mark Ford, Thomas Hardy: Half a Londoner, Belknap Press of Harvard University, 2016 
 Dale Kramer (ed.), The Cambridge Companion to Thomas Hardy, Cambridge University Press, 1999 
 מדע הסיפורת, תרגם והעיר: אביעד שטיר. בתוך: דחק - כתב עת לספרות טובה, גיליון ז, 2016.

קישורים חיצוניים







 על תומאס הרדי ויצירתו באתר The Victorian Web
 אברהם רגלסון, סימפוניות טבעיות בפרוזה של הארדי, באתר פרויקט בן-יהודה



 תומאס הרדי, "קדיש על הקבר", באתר "מעלה", דצמבר 2023. תרגום מאנגלית: יותם בנשלום.
 זיוה שמיר, צְלִיל שֶׁל תִּקְוָה שֶׁאֶת טִיבָהּ רַק הַקִּיכְלִי יָדַע, מאמר ותרגום "The Darkling Thrush" ("קיכלי באפלה"), אתר מב"ע, ינואר 2025

הערות שוליים

*
קטגוריה:סופרים אנגלים
קטגוריה:סופרים בריטים
קטגוריה:משוררים בריטים
קטגוריה:אישים הקבורים במנזר וסטמינסטר
קטגוריה:חברי האגודה המלכותית לספרות
קטגוריה:בוגרי קינגס קולג' לונדון
קטגוריה:מונצחים בשלט כחול של ארגון המורשת האנגלית
קטגוריה:בריטים שנולדו ב-1840
קטגוריה:בריטים שנפטרו ב-1928